<h2>Cultura liberă</h2>

<p>„Cultura liberă” se compune din creații culturale care respectă libertățile oamenilor de a le folosi, copia, modifica și împărtăși. Mai exact, o creație culturală se numește liberă dacă avem:</p>

<ul>
  <li>libertatea de a folosi lucrarea,</li>
  <li>libertatea de a realiza copii după lucrare,</li>
  <li>libertatea de a studia lucrarea și de a o modifica,</li>
  <li>libertatea de a împărtăși copiile lucrării modificate sau nemodificate.</b></li> 
</ul>

<p>Cultura însumează valorile împărtășite de un grup mare de oameni și este participativă. Oamenii nu sunt „consumatori” pasivi de cultură și nu sunt alimentați cu ea prin tuburi, aceasta este vie și se bazează pe interacțiunea dintre artiști și societate. Aceste libertăți sunt importante atât pentru artiști, cât și pentru public. Artiștii pot crea liber (restricțiile cenzurează creativitatea), iar oamenii au posibilitatea de a se exprima, de a copia, critica, promova, împărtăși, adapta și improviza, astfel contribuind la cultura societății și inspirându-i mai departe pe artiști. Posibilitatea de a crea pe baza creațiilor anterioare este o necesitate pentru creativitate și inovație. Nimeni nu poate crea (sau inova) fără puncte de sprijin.</p>

<p>Astăzi tot mai mulți artiști au ales să îmbrățișeze cultura liberă și să creeze lucrări libere. Copierea nu le fură creația, ba din contra, o face mai cunoscută pe plan național și internațional. Spre exemplu, o lucrare restricționată de actualele legi nu poate fi răspândită în lumea digitală și suferă atât artiștii, cât și fanii săi. Libertatea de a copia, modifica și împărtăși nu-i împiedică pe artiști să câștige bani, din contra, le oferă mai multe oportunități de a-și monetiza efortul, folosind noi tehnologii și modele de afaceri care și-au demonstrat eficacitatea.</p>

<p>Toate aceste idei și activități care se referă la libertatea culturii fac parte din <a href="http://en.wikipedia.org/wiki/Free_culture_movement">mișcarea de eliberare a culturii</a>, inițiată acum mai bine de un deceniu și care s-a inspirat din <a href="index.php#programe-libere">mișcarea de eliberare a programelor</a>.</p>
